# Die Schedelsche Weltchronik (deutsch):213

| 212 <<<Vorheriges Blatt | Die Schedelsche Weltchronik Blatt CCXIII | Nächstes Blatt>>> 214 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXII verso:

EIn großer berg in burgundi zerrisse vnd spielte sich vnd erstecket bey fu$^e$nftawsent menschen. dann er lieffe vil meyl. vnd zu letst legt er sich wunderperlich an einen andern berg.
CIrillus ein kriechisch man vnd carmelitischer prior vnd doctor hat diser zeit in heilligkeit des lebens vnd in dem gaist der weissagung reichßnende der nachkomenden werlt ku$^e$nftige ding beschriben in vil wunderzaichen scheinper. got zu ere vnd der werlt zu verwundrung vnd erschrecken.
GRossoium das arabisch volck hat diser zeit auß anraytzung des Soldans die cristen menschen in asia wonende. vnd sunderlich die templarier vnd hospitalier vilfeltigclich verfolgt vnnd bedru$^e$cket. vnnd darnach gein Jherusalem komende die cristglawbigen die von den su$^e$nen Saladini des egiptischen ko$^e$nigs vnuerletzt bliben waren mit grosser erto$^e$dtung getilget. vnnd dannoch das heillig grab. das bis zu denselben zeiten vnberu$^e$ert behalten wardt mit der gro$^e$ßisten schmahe so geschehen mocht geuneret vnd beflecket.
LVdwig der heillig ko$^e$nig zu franckreich in dem. xiii. iar seins alters nach absterben seins vaters gekro$^e$net vnd gesalbet hat. xli. iar geregirt. Diser Ludwig ein inpru$^e$nstiger liebhaber cristenlichs stands von Blancha der ko$^e$nigin einer andechtigen frawen von kintheit auff in aller tugent erzogen. gedachte. redte oder tete nichtz dann wz got zugeho$^e$ret. darumb sammlet er in dem .xx. iar seins reichs ein gross mechtigs heer vnd fu$^o$re damit vber meer in egypten an das gestadt des fluss Nili. do gedachte das Sarracenisch volck auß der statt Damiata zeweichen. In disem heer warn ein bebstlicher legat. der patriarch von Jherusalem. vnnd auß Gallia vil bischoff vnnd ebbt. do belegeret sich Robertus der Pictauiensisch graff ko$^e$nig Ludwigs bruder mit newem heer fu$^e$r die statt Damiata. die erobret ko$^e$nig Ludwig mit schwerem streyt. vnd het nach erobrung derselben statt mit den sarracen mancherlay streyts. Zu letst wardt er von inen vberwunden vnd gefangen. vnd dieselb stat fu$^e$r seine entledigung den sarracenen wider eingeantwurt. Darnach stryt er abermals offt glu$^e$cklich wider sie. Zu iu$^e$ngst kom ein sterben vnder sein heer also das er mit Johanßen seinem bruder vnd vil adels mit todt vergieng. Er wardt in der heilligen beichtiger zal geschriben.
EAdmundus ertzbischoffe zu Cantuaria in dem iar des herren tawsent zwayhundert. lvii. von babst Innocentio dem vierden in der heilligen zal geschriben starb vnlang dauor. ein man wundersamer heilligkeit vnnd grosser weißheit auß eim dorff in engelland pu$^e$rtig. der sein iunckfrawschaft bis in den tod behielt. Als er maister der freyen ku$^e$nst wardt do pflage er teglich mess zeho$^e$rn. das was auch seinen schulern ersprießlich vnd nutzper. darnach gabe er sich auf lernung der heilligen schrift vnd ward ein außpu$^e$ndiger prediger vnd fast scharffer disputirer. vnd nachfolgend zu ertzbischoffe zu Cantuaria erkorn. alda er dann in grossen tugenten reichßnet. Darnach wardt er verfolget vnd fluhe haymlich auß engellannd vber meer in das ponteginacisch. vnnd von dannen in das solciacisch closter. Als er nw zum todt kranck wardt do empfieng er das heillig sacrament vnd verschied in dem pett sitzende vnd sein hawbt auff die hand stewrende. vnd sein leichnam wardt pontigniacum getragen vnnd in sannt Jacobs kirchen begraben. an vil wunderzaichen leu$^e$chtende.
STanislaus bischoff zu Krackaw in poln an lere vnd helligkeit ein durchleu$^e$chtig man hat diser zeit geschynen. vnd ist nach vil geu$^e$bten tugentlichen werken nach selligen absterben von babst Innocentio dem vierden in der haylligen zal geschriben worden. dann er hat in seinem leben vnd auch nach seinem abschied von hynnen an wunderzaichen geleu$^e$chtet.
SAnt Albrecht von Tarpano auß Sicilia ein carmelit an verdienstnus. zaychen vnd lere beru$^e$mbt. vnd ein ebenpild der gantzen vo$^e$lkomenheit hat diser zeit geplu$^e$et.
EIn grosser stayn fiele in sant Gabriels closter. der het das zaichen eins creu$^e$tzs vnd die pildnus cristi. vnd was mit guldinen buchstaben darauff geschriben. Jhesus nazarenus ein ko$^e$nig der iuden vnd erleu$^e$chtet einen plinden.
IN eim lannd oder gegent Sina genant fast verr gein auffgang gelegen sind zu vrsach grosser mu$^e$e vnd plag ettlich segke vmbgefallen. worinn ein gar wunderlichs orientischs getrayd gewesen so die aingeporn rayß nennen.

## CCXIII recto:

PEtrus ein newer martrer von Verona oder Bern pu$^e$rtig prediger ordens des rechten cristenlichen glawbens ein starcker beschirmer ist gleich wie ein rosen von den do$^e$rnern entsprungen. dann seine eltern waren ketzere die der manicheischen irrung anhiengen[.] Als er ein iungling wardt do verließ er die werlt vnd seine eltern vnd gieng in der prediger orden. darinn fu$^e$eret er .xxx. iar ein lo$^e$blichs leben. als ein inpru$^e$nstiger liebhaber. sunderlicher hayer vnd ernstlicher verfechtiger des glawbens. Als er nw auß der stat Cumana (alda er dann ein prior der bru$^e$der prediger ordens was) auß bebstlichem befelhe zu erforschung der ketzer gein Mayland geen wolt. vnd in dem iar des herren tawsent. ii$^c$.lii. von beschutzung wegen cristenlichs glawbens mit seinem mitgeferten von dem Cumanischen see gein Mayland zukeret do wardt er bey der statt Barlasina von den Arrianischen ketzern begriffen vnd durch die seyten mit eim messer gestochen vnd also gemartert. vnd wiewol diser fechter des glawbens die schedlichen ketzereyschen irrung in seinem leben fast abgestellet het. yedoch hat er die nach seinem tod mit seinen verdienstnussen vnd scheinpern wunderzaichen also außgerewtet das vil menschen sich zu der schoss der kirchen gekeret haben. Von seiner heilligkeit vnd manigfeltiger wunderwerck wegen hat ine babst innocentius in der heilligen martrer zal geschriben.
EZelinus vnd Alberinus gebru$^e$dere von rumano werden hie auch bedacht. dann diser zeit beschahe ein außo$^e$rtterung des herkomens des adels in welschen landen. vnd was offenlich kundper das die andern edeln geschlecht welscher land eins eltern herkomens weren dann Ezelinus. dann er was nydrer tunckler gepurt vnd sein anherr ein teu$^e$tscher ritter vnd kriegßman mit kaiser otten dem dritten in welsche land komen. Nw kome diser Ezelinus vnder kaiser Friderichen dem andern (dem er dann an leben vnd sytten fast gleich was) zu solchen reichthu$^e$mern vnd mechtigkeit das er gro$^e$ßere tyranney vnd wu$^e$etrichkeit vbet dann welsche land außerhalb kaiserlichs vnd ko$^e$nigclichs tittels vormals nye erlydden het. dann der kaiser bracht die statt Veronam oder Bern durch disen Ezelinum in seinen gewalt. vnnd als die sachen teu$^e$tscher land gestillet warden vnd kaiser friderich in welsche land zohe do warden die von Padua erstlich durch listigkeit vnd schmaichlerey diss Ezelini auff des kaysers tail ze sein vberredet vnd alßpald durch Ezelinum mit dem ioch der dinstperkeit angefasset vnd mit teu$^e$tschem vnd Sarracenischem volck vbersetzt. vil in dz ellend verschickt. die iungen verschnytten vnd irs gesihts verplendet vnd nymants verschonet. Mit solchem schrecken vnd forcht bracht er auch die stett Vincentz vnd Brix vnder sich. vnd do er schier alle Venedische gegent verwu$^e$estet het do richtet er sich an Mayland. aber ime mißlunge vnd wardt ernidergelegt vnd hart verwund vnd starb in verzweiflung. als er xxxiiii iar vil stett mit gewaltiger verdruckung inngehalten het.
HVgo prediger ordens des lebens vnd der lere ein namhaftig man ward durch babst Innocentium den vierden. der dann sunderliche große naygung vnd gunst zu gelerten lewten het vnd dieselben zu hohen stenden vnd wirdigkeiten fu$^e$rderet zu eynem cardinal gemacht. aber doch durch dieselben angenomnen wirdikeit in seinem vorigen leben der demu$^e$etigkeit. gaistlichkeit vnd andacht in kein weyß verandert.
MAmfredus kaiser Friderichs sun auß eim edeln ko$^e$bßweib geporn hat nach absterben Cunrats seins bruders das ko$^e$nigreich Sicilie erlangt vnd. xiii. iar geregirt. Diser Mamfredus wardt von babst Alexandro vermanet nichtzit wider der kirchen gerechtigkeit vnd gu$^e$etere in Sicilia fu$^e$rzenemen. Aber er verachtet die babstlichen vermanung vnd saget er wer seins gestorben bruders rechter erbe. Dem nach tet der babst ine in den pan vnnd schicket ein gross heer wider ine. do forderet mamfredus vil sarracen vnd vnglawbig zu ime vnd bracht das babstlich heer in die flucht. also das er ir eins teyls erschlu$^o$g vnd eins teils fienge. Darnach vnderstund er sich die neapolitaner anzefechten. vnd sunst an andern o$^e$rtern welscher land vil auffru$^o$r vnd arglistigkeit fu$^e$rzenemen. Darumb forderet babst vrbanus carolum des heiligen ko$^e$nig Ludwigs bruder zu hilff vnd rettung wider Mamfredum vnd verku$^e$ndet inen einen ko$^e$nig in Sicilia. demnach kome Carolus mit heerßkraft vnd erschlu$^o$g disen Mamfredum vnd besaße das ko$^e$nigreich sicilie in frid.
* ↑ 1257 n. Chr.
* ↑ 1252 n. Chr.